
RAPORT COMUN
asupra  propunerii legislative pentru modificarea alin.(11) al art.III din 
Legea nr.169/1997 pentru modificarea şi completarea 
Legii fondului funciar nr.18/1991
În conformitate cu dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia pentru agricultură, silvicultură, industrie alimentară şi servicii specifice şi Comisia juridică, de disciplină şi imunităţi au fost sesizate spre dezbatere în fond, cu propunerea legislativă pentru modificarea alin.(11) al art.III din Legea nr.169/1997 pentru modificarea şi completarea Legii fondului funciar nr.18/1991,  trimisă cu adresa nr. Pl-x 568 din 9 noiembrie 2010, înregistrată la Comisia pentru agricultură, silvicultură, industrie alimentară şi servicii specifice cu  nr.24/710/11.11.2010, respectiv la Comisia juridică sub nr. 31/933 din 11 noiembrie 2010.
Potrivit prevederilor art. 75 alin.(1) din Constituţia României, republicată, şi ale art.92 alin. (9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins propunerea legislativă în şedinţa din 11 octombrie 2010. 
Consiliul Legislativ a avizat favorabil  propunerea legislativă, cu observaţii şi propuneri, conform avizului nr. 387 din 7 aprilie 2010.
Guvernul, prin punctul de vedere  transmis cu adresa nr. 1590 din 21iunie  2010, nu  susţine adoptarea acestei iniţiative legislative.
Propunerea legislativă supusă dezbaterii are ca obiect de reglementare modificarea alin.(11) al art.III din Legea nr.169/1997 pentru modificarea şi completarea Legii fondului funciar nr.18/1991, cu modificările şi completările ulterioare, în sensul că actele administrative prin care au fost trecute în domeniul public sau privat al statului sau al localităţilor, terenuri pentru care s-au depus cereri de reconstituire a dreptului de proprietate privată, îşi suspendă efectele cu privire la aceste terenuri până la soluţionarea cererii de către comisia de fond funciar, cu excepţia terenurilor agricole şi silvice aparţinând domeniului public al statului şi aflate în administrarea unităţilor şi instituţiilor de cercetare-dezvoltare din domeniul agricol.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei pentru agricultură, silvicultură, industrie alimentară şi servicii specifice au examinat propunerea legislativă în şedinţa din 8 februarie 2011, iar membrii Comisiei juridice, de disciplină şi imunităţi au examinat propunerea legislativă în şedinţa din 16 noiembrie 2010.
La dezbateri au fost prezenţi 24 deputaţi, din totalul de 25 de membri ai Comisiei pentru agricultură iar la şedinţa Comisiei juridice, de disciplină şi imunităţi au participat 26 deputaţi din numărul total de 27 de membri.
La dezbateri a participat, în calitate de invitat, domnul Tanczos Barna  –secretar de stat în cadrul Ministerului Agriculturii şi Dezvoltării Rurale. 

În urma dezbaterilor, membrii Comisiei pentru agricultură, silvicultură, industrie alimentară şi servicii specifice au hotărât, cu majoritate de voturi (6 voturi contra respingerii şi 18 pentru), iar membrii Comisiei juridice, de disciplină şi imunităţi în unanimitate, să propună plenului Camerei Deputaţilor, spre dezbatere şi adoptare, raportul de respingere a propunerii legislative pentru modificarea alin.(11) al art.III din Legea nr.169/1997 pentru modificarea şi completarea Legii fondului funciar nr.18/1991, deoarece trebuie avută în vedere situaţia foştilor proprietari, ale căror terenuri se află în perimetrul staţiunilor de cercetare şi cărora urmează a li se restitui terenuri dintre cele administrate de staţiunile şi institutele de cercetare.
În raport cu obiectul şi conţinutul reglementării, propunerea legislativă face parte din categoria legilor organice.
           PREŞEDINTE,                                                     PREŞEDINTE, 
       Dr. ing. Stelian FUIA                                                Daniel BUDA
                      SECRETAR,                                                         SECRETAR,
                  Vasile MOCANU                                           Gabriel ANDRONACHE

          Expert parlamentar,                                                            
                 Consilier parlamentar, 

                 Ioana Goţa     

